text: [{"text_idx": "#000004", "text": "Waraanni Israa\u2019eel halkan edaa West Bank weeraruun lammiilee Falasxiin 19 ol kan hidhe tahuun beekame. Namoonni hidhaman hundi mana jireenyaa isaanii irraa kan qabaman yoo tahu, Israa\u2019eel garuu namoonni qabaman jeequmsa qindeessuudhaan shakkaman jechuun himte."}, {"text_idx": "#000005", "text": "Israa\u2019el yeroo heddu sababaa \u201cnamoota barbaadaman qabuu\u201djedhuun, magaalotaa fi gandoota Falasxiinotaa weeraruun, jumlaadhaan Falasxiinota kan hiitu tahuu gabaasni arganne ni mul\u2019isa. Ragaaleen dhaabbilee mirga namoomaa akka muldhisanitti, daa\u2019immanii fi dubartoota dabalatee Falasxiinoonni 6,500 ol manneen hidhaa Israa\u2019eel keessatti dararamaa jiran. Falasxiinota manneen hidhaa Isra\u2019eel jiran jidduu yoo xiqqaate daa\u2019imman 350 fi abbootiin seeraa beekkamoon jaha kan argaman tahuu gabaasni kun ni ibsa."}, {"text_idx": "#000006", "text": "Gama birootiin ammoo, guyyama hardhaa loltoonni Israa\u2019el Alqudsi keessatti dubartii lammii Falasxiin takka irratti dhukaasuun kan ajjeesan tahuu gabaafame. Waraanni Israa\u2019eel ibsa baaseen \u201cdubartii Ableen loltoota miidhuuf yaalte irratti tarkaanfiin fudhatamee jira\u201djedhe. Israa\u2019el dhiheenya kana Falasxiinota mirga isaaniitiif falmatan irratti yakka raawwattu kan hammeessite yoo tahu, paarlaamaan biyyattiitis Falasxiinota shakkaman irratti adabbiin du\u2019aa akka murtaa\u2019uuf wixinee qophaahe irratti torbee dhuftu sagalee kennuuf kan karoorfate tahuun beekameera."}]